ভোটের আগে ভরতপুর ও রানাঘাটে বড় সাংগঠনিক রদবদল তৃণমূলের!

ওয়েব ডেস্ক : আর মাত্র কিছু দিন। তার পরেই শুরু হবে নতুন বছর। আর নতুন বছরেই বাংলায় হবে বিধানসভা নির্বাচন (West bengal Assembly election 2026)। তার আগেই শাসক দল তৃণমূল (TMC) থেকে বিরোধীরা প্রচার শুরু করে দিয়েছেন। তার মাঝেই সাংগঠিক স্তরে একাধিক রদবদল করল রাজ্যের শাসক দল। ভরতপুরের (Bharatpur) দু’টি ব্লকের সংগঠনে বড় বদল করা হয়েছে।

ওই দু’টি ব্লকেই মূল, যুব, মহিলা, আইএনটিটিইউসির সভাপতি, সহ-সভাপতিদের বদল করা হল। এর পাশাপাশি রানাঘাটের (Ranaghat) ২ নম্বর ব্লকের সভাপতি ও সম্পাদক পদে বদল করা হয়েছে। এ নিয়ে সমাজমাধ্যমে একটি পোস্ট করা হয়েছে রাজ্যের শাসকদল তৃণমূলের তরফে। সেখানে কাদেরকে নতুন দায়িত্ব দেওয়া হয়েছে, তা জানানো হয়েছে।

আরও খবর : ঝাড়গ্রামে শুভেন্দু অধিকারীর সভার অনুমতি দিতে নির্দেশ হাইকোর্টের!

তৃণমূল কংগ্রেসের (TMC) তরফে ভরতপুরের ১ নম্বর ব্লকের মূল সংগঠনের সভাপতি করা হয়েছে নজরুল ইসলাম-কে। নতুন সহ সভাপতি হয়েছেন প্রিয়ব্রত ঘোষ। যুব সংগঠনের সভাপতি হয়েছেন মহম্মদ রানা। সহ সভাপতি করা হয়েছে তুহিন ঘোষ-কে। এর পাশপাশি ওই ব্লকের নতুন মহিলা সভাপতি হয়েছেন নাজমা সুলতানা। শ্রমিক সংগঠন আইএনটিটিইউসি-র সভাপতি হয়েছেন আবদুল বারি।

ভরতপুরের ২ নম্বর ব্লকের নতুন সভাপতি হয়েছেন মুসতাফিজুর রহমান ওরফে সুমন। যুবসংগঠনের সভাপতি করা হয়েছে কাজী নাজির হোসেন-কে। মহিলা সংগঠনের সভাপতি হয়েছেন সহিবা লোহার মাজি। শ্রমিক সংগঠনের সভাপতি হয়েছেন রাজু চৌধুরী। এর পাশাপাশি রানাঘাটের মূল সংগঠনের সভাপতির দায়িত্ব পেয়েছেন সুবীর ধর। জেলা কমিটির নতুন সাধারণ সম্পাদক করা হয়েছে রুপঙ্কর বন্দ্যোপাধ্যায়-কে।

দেখুন অন্য খবর :